Egpaar helder oordag op plaas oorval, aangerandArgieffoto: Nico Strydom Die polisie en lede van die gemeenskap is tans besig met ŉ soektog na twee aanvallers wat ŉ egpaar op ŉ plaas in die Luckhoff-omgewing in die Vrystaat enkele ure gelede oorval en aangerand het. Konst. Peter Kareli, woordvoerder van die polisie, het aan Maroela Media gesê besonderhede oor die aanval is nog vaag aangesien die egpaar tans mediese behandeling ontvang en nog nie volledige verklarings aan die polisie kon gee nie. “In dié stadium kan ek bevestig dat twee verdagtes omstreeks 12:30 die egpaar op die plaas Avondsrus oorval en aangerand het. Die verdagtes het ŉ jaggeweer, ŉ .303-geweer, selfone en ŉ onbekende bedrag kontant geroof en met die egpaar se wit Toyota Corolla-motor op die vlug geslaan,” het Kareli gesê. Hy het gesê die egpaar het self na die polisiestasie gery om hulp te kry. “Die vrou het glo bestuur omdat haar man erger beserings as sy opgedoen het. Dit is nog nie duidelik hoe ernstig hul beserings is nie. Hulle word tans by die kliniek op Luckhoff behandel. Die mediese personeel kan dalk sê dat hulle in ŉ hospitaal opgeneem moet word. Ons wag nog om te hoor.” Hy het gesê die egpaar se voertuig is kort ná die aanval naby die Havenga-brug gevind waar die verdagtes die voertuig van die pad af gery het. Die verdagtes en vuurwapens was skoonveld, maar die gesteelde kontant is in die motor gevind. “Die polisie is tans op die spoor van die verdagtes.” Kareli kon nie onmiddellik die slagoffers se name bevestig nie. Hy het gesê ŉ saak van roof is aanhangig gemaak.